Morten Olsen annoncerede kort efter 2-2-kampen mod Sverige, at kampen blev hans sidste som landstræner for Danmark.

Morten Olsen har for længst annonceret, at han ville stoppe som landstræner for Danmark efter EM 2016.

Her til aften glippede kvalifikationen til slutrunden, og Morten Olsen bekendtgjorde kort efter kampen, at opgøret blev hans sidste i spidsen for det danske landshold.

Morten Olsen udtalte på pressemødet efter kampen, at han vil lade en ny træner tage over med arbejdet frem mod en ny slutrunde, og at beslutningen er truffet i enighed med DBU.

- Jeg har meddelt spillerne, at DBU og jeg er blevet enige om ikke at fortsætte samarbejdet. Det er lidt nytteløst at skulle fortsætte som træner. Der skal komme en ny coach, som skal begynde arbejdet frem mod næste kvalifikation.

- Man er lidt tom indeni, at man stopper på denne måde ved ikke at kvalificere sig, men det må man acceptere. Hver gang, man ikke kvalificerer sig, er det ikke godt nok, for det er det, vi spiller for. Det gør ondt at stoppe på denne måde efter mere eller mindre 35 år.

Morten Olsen ved ikke, hvad fremtiden nu bringer.

- Jeg er kommet til et punkt i mit trænerliv, at min kone får vetoret. Jeg ved ikke, hvad hun siger, men jeg har det på fornemmelsen.

- Jeg vil gerne sige stor tak til alle dem, jeg har arbejdet sammen med i alle disse år og til DBU for, at de så, det var mig, der skulle sidde i det sæde. Det er jeg utroligt taknemmelig for.

Morten Olsen blev ansat i 2000 og opnåede kvalifikation til fire ud af otte slutrunder.

mikkel@bold.dk